
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 16 noiembrie 2010

Pl-x 613/2010


AVIZ

asupra propunerii legislative pentru modificarea şi completarea Legii nr.137/2002 privind unele măsuri pentru accelerarea privatizării
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.137/2002 privind unele măsuri pentru accelerarea privatizării, trimisă cu adresa nr. Pl-x 613 din 9 noiembrie 2010, înregistrată cu nr.31/978 din 12 noiembrie 2010. 
Propunerea legislativă a fost respinsă de Senat în şedinţa din 19 octombrie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare modificarea şi completarea Legii nr.137/2002 privind unele măsuri pentru accelerarea privatizării, cu modificările şi completările ulterioare, în scopul transmiterii cu titlu gratuit sau vânzării unor active ori a altor bunuri materiale situate în zone greu accesibile, cu o valoare de piaţă mică pentru care dezafectarea şi ecologizarea zonelor în care se află presupun costuri foarte mari, către autorităţile administraţiei publice centrale, precum şi către instituţiile publice şi de cult.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 16 noiembrie 2010.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1736 din 6 iulie 2010, care nu susţine adoptarea acestei iniţiative legislative, avizul negativ cu nr.856 din 19 aprilie 2010 al Consiliului Economic şi Social şi avizul favorabil, cu observaţii şi propuneri, al Consiliului Legislativ, aviz cu nr.512 din 27 aprilie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru modificarea şi completarea Legii nr.137/2002 privind unele măsuri pentru accelerarea privatizării, întrucât aceasta contravine garantării constituţionale a dreptului la proprietate, instituindu-se obligativitatea unei donaţii, perturbându-se astfel mediul economic. Prevederile acestei iniţiative legislative contravin legilor speciale în domeniu iar aplicarea acesteia ar presupune o interpretare abuzivă şi ar încălca prevederile Legii nr.31/1990 privind societăţile comerciale, cu modificările şi completările ulterioare, prevăzând transferul cu titlu gratuit în cadrul unor societăţi comerciale, în care acţionarii, persoane fizice, sunt prejudiciaţi din punct de vedere material.
În raport de obiectul şi conţinutul reglementării, propunerea legislativă face parte din categoria legilor ordinare.
                       PREŞEDINTE,                          
       SECRETAR,

                         Daniel Buda                                    Gabriel Andronache
Consilier parlamentar,

Rodica Penescu

